Kakawin Arjunawiwāha/Pupuh 16
Pupuh 16 - Turidagati 

1.
a. hana mata pājaran wahu katon tinuduhakĕn ikang walantaga
b. kadi-kadi lĕmbu mangrĕpah i sornya pinutih apayung-payung wĕlu
c. puru-puru tan katon hatĕp i rangkangika tĕkap i sanghubning nadī
d. asĕmu kadewatan malalayan magupura kadi mukṣa tolihĕn

2.
a. surawanitā mamañcana tĕhĕr lumaku kili śīnāpa sang ṛṣi
b. masaji sĕkar marêng bañu dudū manĕtĕk asĕp i saṇḍinging durung
c. manis i matanya tan dadi kalingsira mapaga ri tinghaling tamuy
d. inilan aśabda yan tĕhĕr angingguti halis irikang tapowana

3.
a. lwah ika mijil sakêng wukir anak titir analaga tūsnya tūt lurah
b. gumulak ing arga jambangan anger tali mĕlĕk amangun-mangun hima
c. tĕka ri pasirnikang suranadī hiliran ing asanâsinang rurū
d. sukha hana jīwa-jīwa masibū mwang asisik amiwir-miwir hĕlar

4.
a. kawĕlas-arĕp sĕkar sĕminikang kayu paḍa turung angharas gĕlung
b. mangayam-ayam kasumpinga tiling-tilingana tĕkap ing kawīśwara
c. tĕka mara sang Dhanañjaya lawan kalulutira sĕḍang smarātura
d. inuhuh ikang kuwong sira-n araryan i pangiwati lunggahing gaḍung

5.
a. atha haliwat sirêrika katon tataraban i  sabhānikang musuh
b. diwasa pitung tabĕh kĕñar ing arka sinidik i tibānikang hudan
c. angada-hadâhawuk midĕr anūtakĕn angin i hiringnikang langit
d. ana lumarap manuknya samĕnur tinali-tali tinuntun ing wulat

6.
a. i para-parahikang i Maṇimāntakanagara kasinggahan hudan
b. ya juga tinolih ing diwakarânĕpuhi kanaka bapra gopura
c. akara-karā katinghalan ikang dhawalagṛha ri pöhan ing kuṭa
d. dumaśaguṇa-ng surālaya halĕpnya pinakaphalaning sĕḍang jaya

6.
a. i para-parahikang i Maṇimāntakanagara kasinggahan hudan
b. ya juga tinolih ing diwakarânĕpuhi kanaka bapra gopura
c. akara-karā katinghalan ikang dhawalagṛha ri pöhan ing kuṭa
d. dumaśaguṇa-ng surālaya halĕpnya pinakaphalaning sĕḍang jaya

7.
a. ri suruping arka tan hana pĕtĕng mĕtu tĕkapi pajangnikang wulan
b. mangkin aparĕk sayabni laku sang nṛpatanaya lawan dulurnira
c. paḍahi paran tikîbu gumuruh pilih angajarakĕn mahotsawa
d. asura paḍâwĕrö wija-wijah sakuwu-kuwu kapwa ghūrṇita

8.
a. pataña narendraputra sumahur sang ahayu tuhu ling nṛpātmaja
b. niyata mamaṇḍi-maṇḍi tumĕkāna Wiwudhapati kapwa sanggraha
c. amahayu sanjatâśramanikang lĕbuh alap-alapan mabherawa
d. tuhu mara yan pitung wĕngi hinernya lumuruga marêng kadewatan

9.
a. nṛpasuta yan kangĕn bhayanika-ng pangutusira Surendra durgama
b. aputĕk arĕs twasing pinatiwar sinurungakĕn anambahêng musuh
c. syapa tan arĕngwa hewa mulatêng kagamĕla tĕkaping durātmaka
d. lĕhĕnga jugâpĕjah saka ri pāpaning anahĕn irang lawan lara

10.
a. sukha-ng apa ta-n wineh tĕkap ikang Widhi winilĕtakĕn twas i nghulun
b. pinarikĕdö marambatana tan sakawaśa kayuhĕn pakāśrayan
c. tĕwas angĕlih makānta-ng anawak tawang ataya kĕdö niniṣṭhura
d. wuwus ikang apsarī tĕhĕr apet tangis angisĕk-isĕk gawe-gawe

11.
a. rari mapa lingta merang i pakon Surapati rinasan kasinggihan
b. kunĕng i hanangku sākṣya mulatêng kita parĕk aparan kasangśaya
c. si kagamĕlâta dening asurâpa kawĕdi palalu pwa kölakĕn
d. ibu hiḍĕpĕn nghulun tuhu tĕkapta manisakĕn i heng tikung wulat

12.
a. saphala yaśanta yan wutaha denya mawarah i rahasyaning pati
b. kawĕnang ikâri yan kadi rikāna ring acala lĕkasta ring giha
c. wuwusira sang Dhanañjaya tĕhĕr mahayu gĕlung ikang winodhanan
d. tikĕl in halisnya tan prihati hetu saji-saji pinĕñcir ing guyu

Arjunawiwāha
Kakawin Arjunawiwāha